***11. Napirendi pont***

***ELŐTERJESZTÉS***

***Alcsútdoboz Település Önkormányzat Képviselő-testületének***

***2016. május 30-i ülésére***

***Előterjesztés címe és tárgya:***

*Beszámoló a gyermekvédelmi és gyermekjóléti feladatok 2015. évi ellátásáról*

***A tárgykört rendező jogszabály:***

* *A gyermekek védelméről és a gyámügyi igazgatásról szóló 1997. évi XXXI. törvény*
* *A gyámhatóságokról, valamint a gyermekvédelmi és gyámügyi eljárásról szóló 149/1997. (IX.10.) Kormányrendelet*

***Előterjesztő: Dr. Sisa András jegyző***

***Az előterjesztést készítette: Kiss Adél köztisztviselő***

*Tisztelt Képviselő-testület!*

*A gyermekek védelméről és a gyámügyi igazgatásról szóló 1997. évi XXXI. törvény (a továbbiakban: Gyvt.) 96. § (6) bekezdése kimondja, hogy a helyi önkormányzatoknak minden év május 31-ig átfogó értékelést kell készítenie a gyermekjóléti és gyermekvédelmi feladatainak ellátásáról.*

*Az átfogó értékelés tartalmi követelményeit a gyámhatóságokról, valamint a gyermekvédelmi és gyámügyi eljárásról szóló 149/1997. (IX.10.) Kormányrendelet 10. számú melléklete tartalmazza.*

*Ennek megfelelően az elkészítendő értékelésnek az alábbi adatokat kell tartalmaznia:*

1. *A település demográfiai mutatóit.*
2. *az önkormányzat által nyújtott pénzbeli, természetbeni ellátások biztosítását.*
3. *az önkormányzat által biztosított személyes gondoskodást nyújtó ellátások bemutatását,*
4. *a jegyzői hatáskörben tett gyámhatósági intézkedéseket,*
5. *a városi gyámhivatal hatósági intézkedéseire, feladataira vonatkozó adatokat,*
6. *a felügyeleti szervek által gyámhatósági, gyermekvédelmi területen végzett szakmai ellenőrzések tapasztalatainak, továbbá a gyermekjóléti és gyermekvédelmi szolgáltató tevékenységet végzők működését engedélyező hatóság ellenőrzésének alkalmával tett megállapítások bemutatását,*
7. *a jövőre vonatkozó javaslatok, célok meghatározását a Gyvt. előírásai alapján,*
8. *a bűnmegelőzési program főbb pontjainak bemutatását (amennyiben a településen készült ilyen program), valamint a gyermekkorú és fiatalkorú bűnelkövetők számának az általuk elkövetett bűncselekmények számának, bűnelkövetés okainak bemutatását és*
9. *a települési önkormányzat és a civil szervezetek közötti együttműködést.*

*Az átfogó értékelést az előterjesztés 1. melléklete tartalmazza. Az értékelésben az önkormányzat által biztosított személyes gondoskodást nyújtó ellátások bemutatása a társulás keretében működtetett Oltalom Szociális Családsegítő és Gyermekjóléti Intézmény beszámolója alapján készült (2. melléklet).*

*Kérem a Tisztelt Képviselő-testület döntésének meghozatalát.*

*Alcsútdoboz, 2016. május 23.*

*Tisztelettel:*

***Dr. Sisa András***

***jegyző***

***Határozati javaslat:***

***Alcsútdoboz Település Önkormányzat***

***Képviselő- testületének***

***……/2016. (V.30.) számú határozata***

***Alcsútdoboz település gyermekjóléti és gyermekvédelmi feladatainak 2015. évi ellátásáról szóló átfogó értékelésről***

*Alcsútdoboz Település Önkormányzat Képviselő-testülete a gyermekek védelméről és a gyámügyi igazgatásról szóló 1997. évi XXXI. törvény 96. § (6) bekezdésében foglalt jogkörében eljárva*

*1., a gyermekjóléti és gyermekvédelmi feladatainak 2015. évi ellátásáról szóló, az előterjesztés mellékletét képező átfogó értékelést megtárgyalta és azt elfogadja,*

*2., az értékelésről tájékoztatja a Fejér Megyei Kormányhivatal Szociális és Gyámhivatalát,*

*3., a gyermekjóléti szolgáltatás és családsegítés 2015. évi tevékenységéről szóló, az előterjesztés mellékletét képező beszámolót megtárgyalta és azt elfogadja.*

*Határidő: Azonnal*

*Felelős: Jegyző (határozat és értékelés megküldése)*

1. *melléklet*

***Átfogó értékelés***

***Alcsútdoboz település***

***gyermekjóléti és gyermekvédelmi feladatainak ellátásáról***

***2015.***

*A gyermekek védelme a gyermek családban történő nevelkedésének elősegítésére, veszélyeztetettségének megelőzésére és megszüntetésére, valamint a szülői vagy más hozzátartozói gondoskodásból kikerülő gyermek helyettesítő védelmének biztosítására irányuló tevékenység.*

*A gyermekek védelmét pénzbeli, természetbeni és személyes gondoskodást nyújtó gyermekjóléti alap- és szakellátások, valamint hatósági intézkedések biztosítják.*

***A települési önkormányzat feladata a gyermekek védelme helyi ellátó rendszerének kiépítése és működtetése, a területén lakó gyermekek ellátásának megszervezése, a törvényben foglaltak szerint a rendszeres gyermekvédelmi kedvezmény, a rendkívüli gyermekvédelmi támogatás, a személyes gondoskodást nyújtó ellátások keretében a gyermekjóléti szolgáltatás, a napközbeni ellátás, és a gyermekek átmeneti gondozásának biztosítása, illetve a máshol igénybe vehető ellátásokhoz való hozzájutás szervezése és közvetítése.***

***Alcsútdoboz Település Önkormányzatának Képviselő-testülete*** *a gyermekek védelméről és a gyámügyi igazgatásról szóló 1997. évi XXXI. törvényben (a továbbiakban Gyvt.)* ***előírt feladatainak ellátását 2015. évben az alábbiak szerint biztosította:***

***1.) Demográfiai mutatók***

*A település állandó lakossága 2015. december 31-i állapot szerint: 1461 fő.*

*A segélyezés szempontjából érintett 0-18 éves korosztály: 404 fő.*

*Ebből 0-14. év: 203 fő*

*15-18. év: 63 fő*

*A 2015. decemberi adatok szerint, rendszeres gyermekvédelmi kedvezmény ellátásban 40 család részesült, ami 72 gyermeket érintett.*

*Korcsoportos megoszlásuk szerint:*

*0-6 éves korcsoportban: 20 fő, ebből tartós beteg: 0 fő*

*7-14 éves korcsoportban: 37 fő, ebből tartós beteg: 1 fő*

*15-18 éves korcsoportban: 10 fő és*

*5 nagykorú.*

*Óvodáztatási támogatásban 9 gyermek részesült a 2015. évben.*

*Az alacsony jövedelmű családok a Gyvt. alapján 2015. évben is igénybe vehették a pénzbeli ellátásokat.*

***2.) Pénzbeli és természetbeni ellátások:***

* *Rendszeres gyermekvédelmi kedvezmény, melyet a Gyvt.-ben előírtak szerint kell megállapítani.*

1. *A rendszeres gyermekvédelmi kedvezményt azok a családok igényelhették, akiknél az 1 főre jutó havi jövedelem nem érte el az öregségi nyugdíj legkisebb összegének 130 %-át (jelenleg: 37,050 Ft), illetve egyedülálló szülő vagy tartós gyermek estén a 140%-át (jelenleg: 39.900,-Ft).*
2. *Beiskolázási segélyként, augusztus és november hónapban, gyermekenként 5.800,- Ft értékű Erzsébet-utalvány került átadásra. Erre a természetbeni ellátásra a rendszeres gyermekvédelmi kedvezményben részesülők voltak jogosultak.*

* *Óvodáztatási támogatás*

*Óvodáztatási támogatásra a Gyvt.-ben előírtak szerint a rendszeres gyermekvédelmi kedvezményben részesülő gyermeknek a szülője jogosult, akinek gyermeke* *tekintetében a halmozottan hátrányos helyzet fennállását a jegyző a 67/A. § (3) bekezdésében foglaltak szerint megállapította, és**legkésőbb annak az óvodai nevelési évnek a kezdetéig, amelyben az ötödik életévét betölti, megkezdi az óvodai nevelésben való tényleges részvételt és a kérelem benyújtását megelőző időszakban legalább két hónapon keresztül a gyámhatóságokról, valamint a gyermekvédelmi és gyámügyi eljárásról szóló kormányrendeletben foglaltak szerint rendszeresen jár óvodába.*

*Ezen támogatási forma 2015. szeptember 01. napjától már nem igényelhető.*

##### *3.) Személyes gondoskodást nyújtó gyermekjóléti alapellátások:*

* *gyermekjóléti szolgáltatás,*
* *gyermekek napközbeni ellátása*

***Gyermekek napközbeni ellátása***

*A gyermekek napközbeni ellátásaként a családban élő gyermekek életkorának megfelelő nappali felügyeletét, gondozását, nevelését, foglalkoztatását és étkeztetését kell megszervezni azon gyermekek számára, akiknek szülei, nevelői, gondozói munkavégzésük, betegségük vagy egyéb ok miatt napközbeni ellátásukról nem tudnak gondoskodni.*

*Az Önkormányzat a saját fenntartású óvodában és az állami fenntartású általános iskolában, napközis foglalkoztatás keretében biztosította a gyermekek életkorának megfelelő nappali felügyeletet, gondozást, nevelést és étkeztetést. Az óvodában-iskolában kiosztásra kerülő gyermekétkeztetéshez az ételt a Hegedűs Vendéglő biztosította. A rendszeres gyermekvédelmi kedvezményben részesülő családok a gyermekétkeztetésért térítési díjat nem fizetnek.*

***Gyermekjóléti szolgáltatás***

*A gyermekjóléti szolgáltatás olyan, a gyermek érdekeit védő speciális személyes szociális szolgáltatás, amely a szociális munka módszereinek és eszközeinek felhasználásával szolgálja a gyermek testi és lelki egészségének, családban történő nevelkedésének elősegítését, a gyermek veszélyeztetettségének megelőzését, a kialakult veszélyeztetettség megszüntetését, illetve a családjából kiemelt gyermek visszahelyezését.*

*Társulási megállapodás alapján a szakmai segítségnyújtást és a speciális szolgáltatásokat az Esély Szociális Intézményfenntartó Társulás biztosította. 2013. január 1. napjával hoztuk létre a Társulást, mely nyolc települést lát el az Oltalom* *Szociális Családsegítő és Gyermekjóléti Intézmény útján*

*A gyermekjóléti szolgálat feladatai:*

* *gyermekek veszélyeztetettségének megelőzése*
* *a kialakult veszélyeztetettség megszüntetése*
* *a családjából kiemelt gyermek visszahelyezése*
* *jelzőrendszer működtetése.*

*A családgondozók irodája Felcsút könyvtár- épületében található. Az iroda hétköznaponként 8-tól 16 óráig van nyitva. Községünkben a családgondozó heti egy alkalommal – szerdán13,30-tól 15,30-ig, tartott fogadóórát a községháza helyiségében. A családgondozó munkájához szükséges tárgyi eszközök a rendelkezésére állnak.*

*Szakmaközi megbeszélések havonta voltak, melyeken a jelzőrendszer tagjai (családgondozó, védőnő, az óvoda gyermekvédelmi felelőse, szociális ügyintéző) vettek részt. A jelzőrendszer tagjai között jó munkakapcsolat alakult ki.*

*A törvényi előírásnak megfelelően, az éves beszámoló a megszabott határidőig (március 21-ig) megtörtént.*

***A gyermekjóléti szolgálat*** *a 2015. évben is szervezési, gondozási és szolgáltatási feladatokat végzett. Tevékenységét összehangolta a gyermekeket ellátó egészségügyi és nevelési-oktatási intézményekkel.*

***4.) - 5.) Gyámhatósági intézkedések***

*A gyermekvédelmi gondoskodás keretébe tartozó gyámhatósági intézkedések közül a települési önkormányzat jegyzőjének feladata a hátrányos, halmozottan hátrányos helyzet megállapítása. A védelembe vétel átkerült a Fejér Megyei Kormányhivatal Bicskei Járási Hivatalának hatáskörébe.*

*Ha a gyermek helyzete nem indokolja a fent ismertetett gyermekvédelmi intézkedések alkalmazását, akkor a jegyző a gyermekjóléti szolgálatot hívja fel az alapellátás körében történő ellátásra, illetve ha a gyermek veszélyeztetettségének megszüntetése sem az alapellátás, sem a jegyző által alkalmazott gyermekvédelmi intézkedéssel nem biztosítható, akkor a gyámhivatalt keresi meg a hatáskörébe tartozó gyermekvédelmi intézkedések megtételére.*

***6.) Szakmai felügyeleti ellenőrzés***

*A helyi gyámhatóság, a gyermekjóléti szolgálat és a városi gyámhivatal munkáját a Fejér Megyei Kormányhivatal Szociális és Gyámügyi Osztálya ellenőrzi. Komplex vizsgálatot – melynek során minden ügytípusra vonatkozóan ellenőrzi az ügyintézés folyamatát, a hatályos törvények alkalmazását – 4 évente végez, a közbenső években, pedig túlnyomórészt a helyi gyámhatóságnál tesz célvizsgálatokat, minden évben több ügytípust átvizsgálva.*

***7.) Jövőre vonatkozó célok, javaslatok***

*2013. január 1-jétől az Esély Szociális Családsegítő és Gyermekjóléti Intézményfenntartó Társulás keretében létrehozott Oltalom Szociális Családsegítő és Gyermekjóléti Intézmény látja el községünkben a gyermekjóléti, gyermekvédelmi feladatokat. Nagyon jó kapcsolatot sikerült kialakítani a községben működő családgondozóval. Minden szerdán 13,30-tól 15,30-ig fogadja klienseit. Kéthavonta szakmaközi beszélést tartunk vezetésével, amikor a jelzőrendszer tagjai számolnak be a felmerülő gyermekvédelmi problémákról.*

*Gyámhatósági feladatainkat átvette a járási hivatal, de továbbra is fontosnak tartjuk, hogy naprakész információink legyenek a községben élő gyermekek helyzetéről azért, hogy szükség esetén segíteni tudjunk.*

***8.) Bűnmegelőzési program***

*Felcsút Községi Önkormányzat bűnmegelőzési programmal nem rendelkezik.*

*2015. évben gyermekkorú és fiatalkorú bűnelkövető nem volt.*

***9.) A települési önkormányzat és a civil szervezetek közötti együttműködés***

*A települési önkormányzat területén nincs olyan civil szervezet, amely a gyermekvédelmi szolgáltatások ellátásában vesz részt.*

***Alcsútdoboz, 2016. május 23.***

***Dr. Sisa András***

***jegyző***